作者:趙必□
標題:風流子
內容:舊夢憶錢塘。笙歌裡、幾度醉斜陽。曾載月一篷，眠楊柳岸，買春深巷，過杏花牆。腸惱斷，香鬟盤鳳髻，櫻口囀鶯簧。釵玉分輕，夢孤宵枕，歌紈蠹久，愁對春觴。司空曾見慣，相逢處，還又聯步西廂。底用十分迷殢，翠陣紅行。記鴛莢題情，離懷如訴，鮫綃粉溼、別淚猶香。年少拋人易去，苦也相妨。